text: Stork holder jul i Bolderslev
  12 december 2011 kl. 15.13
  En stork, der stammer fra Skåne, har nu slået sig ned uden for Bolderslev ved Aabenraa. Den har tilsyneladende besluttet sig for at holde jul i Danmark.
  Værtsfamilien, hvor storken bor, har fået leveret en fryser med storkemad, så den kan klare sig til foråret. 
  Storken var på vej med en af sine artsfæller fra Skåne i september. Makkeren er nu i Slesvig-Holsten, mens den anden er blevet i området ved Bolderslev. 
  Gruppen bag hjemmesiden storkene.dk har skaffet værtsfamilien mad til den store fugl.
  Normalt trækker storkene til Middelhavet om vinteren. Men det er ikke unormalt, at storke overvintrer i Danmark. Bl.a. i flere storke-internater rundt i landet.
  